Բարեգործական երեկոն վարում էր «Հայ մայրեր» բարեգործական ՀԿ-ի խորհրդի անդամ Նազենի Հովհաննիսյանը։ Նա կարծես դարձել է «Հայ մայրերի» սիմվոլը, թեև դեռ մայրիկ չէ։ Կազմակերպության գործունեության առաջին տարիներից Նազենին եղել է երեխաների ու մայրերի կողքին և ոգեշնչել նրանց: Այս տարիները հաղորդավարուհուն սովորեցրել են չհուսահատվել, լինել ուժեղ և օգնելով նաև օգտակար զգալ. «Ցանկացած երեխա ինքն իրենով արդեն երջանկություն է բերում և, այո՛, գուցե նա ունի հենաշարժողական ապարատի խնդիր, բայց մի՞թե մենք կարող ենք թերագնահատել մարդուն իր ֆիզիկական այս կամ այն արատի պատճառով։ Եվ այն, ինչը մենք կոչում ենք խնդիր, շատերի համար այսօր դարձել է օրհնություն, որովհետև 8 տարի առաջ ծնված Գարիկը, որն ունի մանկական ուղեղային կաթված, իր ծնունդով դարձավ փրկօղակ 270-ից ավելի երեխաների ու նրանց ընտանիքների համար, այնպես որ, մեծ հարց է, թե ով ունի խնդիր՝ մե՞նք, որ չենք կարողանում ընկալել ֆիզիկական կամ հոգևոր որևէ խնդիր ունեցող երեխաներին, թե՞ նրանք, որոնք ուղղակի այսպես են ծնվել, և մենք պարտավոր ենք հասկանալ «ինչու»-ներն ու «ինչպես»-ները։ Մենք շնորհակալ ենք յուրաքանչյուր անհատի, ով այստեղ է, ներդնում է իր ժամանակը, իր բարությունը, սիրտը և, իհարկե, իր ունեցած հնարավորությունները։ Սա միայն դրամահավաք կամ հանգանակություն չէ, սա այն մարդկային պարզ շփումն է և իրազեկումը, որի կարևորությունն առավել է, քան գումարի հանգանակությունը։ Մարդիկ պետք է իմանան՝ ի՞նչ է մանկական ուղեղային կաթվածը, և դա առաջին հերթին վարակիչ չէ, մահացու հիվանդություն չէ։ Սա խնդիր է, որն ունի իր որոշակի առանձնահատկությունները, բայց լուծելի է,- նշում է Նազենին ու ավելացնում, որ այս տարիների ընթացքում ամենակարևոր բանը, որ հասկացել է, այն է, որ իրենք մենակ չեն։- Նարինեն Մանուկյանը կարողացավ բոլորին վարակել իր մարդասիրությամբ։ Ես ինքս չունեմ երեխա, բայց պատկերացնում եմ, թե ինչքան բարդ է ընդհանրապես երեխա մեծացնելը։ Պատկերացրեք, որ, չունենալով այդ հոգսը, ես կարողացա ներառվել այն ամենի մեջ, ինչը կարող է ունենալ երեխայատեր մայրը, ու էական չէ՝ երեխան խնդիր ունի, թե ոչ։ Ամենակարևորն այն ընկերությունն է, այն մարդկային պոտենցիալը, որը մենք ունենում ենք այս երեկոների ընթացքում ու ամուր պահում հետագայում»։